b'\n_START_ARTICLE_\nAlois H\xc3\xa1ba\n_START_PARAGRAPH_\nAlois H\xc3\xa1ba (21. kes\xc3\xa4kuuta 1893 Vizovice \xe2\x80\x93 _NEWLINE_18. marraskuuta 1973 Praha) oli t\xc5\xa1ekkil\xc3\xa4inen s\xc3\xa4velt\xc3\xa4j\xc3\xa4, musiikkiteoreetikko ja -pedagogi. H\xc3\xa4net tunnetaan mikrotonaalisen musiikin uranuurtajana._NEWLINE_H\xc3\xa1ba opiskeli s\xc3\xa4velt\xc3\xa4mist\xc3\xa4 V\xc3\xadt\xc4\x9bzslav Nov\xc3\xa1kin johdolla Prahassa 1914\xe2\x80\x931915 sek\xc3\xa4 Franz Schrekerin johdolla Wieniss\xc3\xa4 1917\xe2\x80\x931920 ja Berliiniss\xc3\xa4 1920\xe2\x80\x931922. Wieniss\xc3\xa4 h\xc3\xa4n tutustui Arnold Sch\xc3\xb6nbergin dodekafoniseen musiikkiin. H\xc3\xa4n sai vaikutteita my\xc3\xb6s kotiseutunsa M\xc3\xa4\xc3\xa4rin kansanmusiikista, jossa k\xc3\xa4ytet\xc3\xa4\xc3\xa4n mikrointervalleja. N\xc3\xa4iden pohjalta h\xc3\xa4n kehitti oman nelj\xc3\xa4s- ja kuudesosas\xc3\xa4veliin perustuvan s\xc3\xa4velkielens\xc3\xa4, sit\xc3\xa4 tukevan teorian ja siihen soveltuvia soittimia._NEWLINE_H\xc3\xa1ba opetti Prahan konservatoriossa vuodesta 1923, jossa h\xc3\xa4nell\xc3\xa4 oli oppilaita muun muassa Balkanin maista ja Turkista._NEWLINE_Alois Hab\xc3\xa1n tunnetuimpiin s\xc3\xa4vellyksiin kuuluu ooppera Matka (suom. \xc3\x84iti), joka sai kantaesityksens\xc3\xa4 1931. Se on yh\xc3\xa4 maailman ainoa nelj\xc3\xa4sosas\xc3\xa4velasteikkoon perustuva ooppera. Sen lis\xc3\xa4ksi h\xc3\xa4n on s\xc3\xa4velt\xc3\xa4nyt mikrotonaalista musiikkia erikoisrakenteiselle pianolle sek\xc3\xa4 jousikvartettoja.'